ໃນລະຫວ່າງວັນທີ 17-18 ມິຖຸນາ 2021 ນີ້ ຢູ່ສະໂມສອນໃຫຍ່ ຂອງເມືອງໂພນໄຊ ໄດ້ຈັດກອງປະຊຸມເຜີຍແຜ່, ມະຕິກອງປະຊຸມໃຫຍ່ XI ຂອງພັກ, ມະຕິ VIII ຂອງອົງພັກແຂວງຫຼວງພະບາງ ແລະມະຕິ IX ຂອງອົງຄະນະພັກເມືອງໂພນໄຊ
ມີ ສະຫາຍ ຄຳຫຼ້າ ລຽນປະດິດ ກຳມະການປະຈຳພັກແຂວງ, ຫົວຫນ້າຄະນະກວດກາແຂວງ, ສະຫາຍ ທອງຈັນ ລັດຕະນະປະດິດ ກໍາມະການພັກແຂວງ ເລຂາພັກເມືອງ ເຈົ້າເມືອງ-ເມືອງໂພນໄຊ, ຄະນະພະແນກກະສິກຳ ແລະ ປ່າໄມ້ແຂວງ, ຄະນະພະແນກໂຍທາທິການ ແລະ ຂົນສົ່ງແຂວງ ພ້ອມດ້ວຍ ກຳມະການປະຈຳພັກເມືອງ, ກຳມະການພັກເມືອງ, ຫົວໜ້າ-ຮອງຫົວໜ້າກອງບັນຊາການ-ຫ້ອງການອ້ອມຂ້າງເມືອງ ເຂົ້າຮ່ວມ ລວມທັງໝົດ 67 ສະຫາຍ; ຍິງ 6 ສະຫາຍ.
ພິທີ ໄດ້ຮັບຟັງການເຜີຍແຜ່ ມະຕິກອງປະຊຸມໃຫຍ່ ສະໄໝ XI ຂອງພັກ, ມະຕິ VIII ຂອງອົງພັກແຂວງຫຼວງພະບາງ ແລະ ມະຕິ IX ຂອງອົງຄະນະພັກເມືອງໂພນໄຊ ເພື່ອປະຕິບັດເນື້ອໃນຂອງມະຕິກົມການເມືອງສູນກາງພັກ, ກໍ່ຄືແຜນພັດທະນາເສດຖະກິດ-ສັງຄົມໃນໄລຍະ 5 ປີ ຂອງແຂວງຫຼວງພະບາງ ໂດຍສະເພາະ ແຜນພັດທະນາເສດທະກິດ-ສັງຄົມ 5 ປີ ຂອງເມືອງ ແລະຕີລາຄາຄືນ ຄວາມຮັບຜິດຊອບໜ້າທີ່ການເມືອງ, ການຈັດຕັ້ງປະຕິບັດວຽກງານ ແຕ່ລະຂົງເຂດວຽກງານໃນໄລຍະຜ່ານມາ, ການກຳນົດທິດທາງແຜນການວຽກງານຈຸດສຸມ, ຄາດໝາຍສູ້ຊົນ ຕ້ອງເຮັດບັນລຸຕາມແຜນການທີ່ວາງໄວ້, ການແບ່ງງານ ແບ່ງຄວາມຮັບຜິດຊອບ ໃຫ້ຄະນະພັກແຕ່ລະຂັ້ນ ເພື່ອຍົກສູງຄຸນນະພາບ, ສ້າງການຫັນປ່ຽນໃໝ່ແບບແຜນ ແລະວິທີການນໍາພາ ຂອງຄະນະພັກແຕ່ລະຂັ້ນ ໃຫ້ມີປະສິດພາບສູງກວ່າເກົ່າ, ເສີມຂະຫຍາຍປະຊາທິປະໄຕ ໃຫ້ຄະນະພັກແຕ່ລະຂັ້ນ ໄດ້ຮັບຮູ້ການເຄື່ອນໄຫວນໍາພາລວມ ແລະຄວາມຮັບຜິດຊອບການເມືອງ, ທີ່ໄດ້ຮັບການມອບໝາຍ ຂອງຄະນະພັກແຕ່ລະຂັ້ນ ເພື່ອເສີມຂະຫຍາຍດ້ານດີທີຕັ້ງໜ້າ ແລະແກ້ໄຂຈຸດອ່ອນຂໍ້ຄົງຄ້າງ ໃຫ້ທັນກັບສະພາບການຄວາມເປັນຈິງໃນແຕ່ລະຂົງເຂດ ຄວາມຮັບຜິດຊອບຂອງຕົນ. ບັນດາຜູ້ແທນກອງປະຊຸມ ໄດ້ປະກອບຄຳຄິດ-ຄຳເຫັນ ຕໍ່ກອງປະຊຸມຢ່າງກົງໄປ, ກົງມາ ເພື່ອຕີລາຄາຄືນໝາກຜົນ, ຂໍ້ຄົງຄ້າງ ໃນການຈັດຕັ້ງຜັນຂະຫຍາຍບັນດາມະຕິດັ່ງໃນໄລຍະຜ່ານມາ ແລະຄົ້ນຄວ້າຊອກຫາທິດທາງແກ້ໄຂຈຸດຄົງຄ້າງໃນຕໍ່ໜ້າ ການປະກອບຄຳເຫັນໃສ່ບັນດາວຽກງານກະສິກຳ ເປັນຕົ້ນແມ່ນ ການປູກຜັກປອດສານຜິດ, ການລ້ຽງສັດປະເພດງົວ, ຄວາຍເພື່ອສົ່ງອອກ ສ້າງລາຍຮັບໜັ້ນທ່ຽງ ໃຫ້ແກ່ປະຊາຊົນບັນດາເຜົ່າ, ວຽກງານການຄ້າ ເພື່ອຊອກຫາຕະຫຼາດຮອງຮັບຜົນຜະລິດ ຂອງປະຊາຊົນ, ຄົ້ນຄວ້າຊອກແຫຼ່ງທຶນຈາກພາກສ່ວນຕ່າງໆ ມາສະໜອງ ໃຫ້ປະຊາຊົນນຳໃຊ້ເຂົ້າໃນການຜະລິດ ແລະເພື່ອການກໍ່ສ້າງພື້ນຖານໂຄງລ່າງທີ່ຈຳເປັນ, ວຽກງານວັດທະນະທຳສັງຄົມ ໄດ້ສຸມໃສ່ບັນລຸສະຫະສະຫວັດ ຂອງວຽກງານສາທາລະນະສຸກ, ວຽກງານສຶກສາ, ຂົງເຂດວຽກງານລະບົບການເມືອງແມ່ນເໜັ້ນໃສ່ການປັບປຸງ, ກໍ່ສ້າງວຽກພັກ-ພະນັກງານ, ການສ້າງໜ່ວຍພັກປອດໃສ, ເຂັ້ມແຂງ ແລະໜັກແໜ້ນ ແລະຂົງເຂດວຽກງານປົກກັນຊາດ-ປ້ອງກັນຄວາມສະຫງົບ ແມ່ນສຸມໃສ່ການແກ້ໄຂປະກົດການຫຍໍ້ທໍ້ໃນສັງຄົມ.
ໂອກາດນີ້ ສະຫາຍ ຄຳຫຼ້າ ລຽນປະດິດ ໄດ້ມີຄຳເຫັນຍ້ອງຍໍຊົມເຊີຍ ຜົນງານທີ່ອົງຄະນະພັກເມືອງໂພນໄຊ ຍາດມາໄດ້ ໃນໄລຍະຕົ້ນ ຂອງການຈັດຕັ້ງປະຕິບັດແຜນພັດທະນາເສດຖະກິດ-ສັງຄົມ 5 ປີ ທັງໄດ້ຊີ້ນໍາໃຫ້ສືບຕໍ່ ເອົາໃຈໃສ່ບາງວຽກງານຕື່ມ ເປັນຕົ້ນ ການສັງລວມບັນຫາປະກົດການຫຍໍ້ທໍ້ ທີ່ເກີດຊື້ນຢູ່ພາຍໃນເມືອງ ເພື່ອແກ້ໄຂໃຫ້ທັນການ, ເພີ່ມທະວີການຕ້ານ ແລະສະກັດກັ້ນພະຍາດໂຄວິດ 19, ຊຸກຍູ້ສົ່ງເສີມ ໃຫ້ມີຄອບຄົວຕົວແບບການປູກຝັງລ້ຽງສັດໃຫ້ຫຼາຍ, ຕັ້ງໜ້າສ້າງໜ່ວຍພັກປອດໃສ, ເຂັ້ມແຂງ, ໜັກແໜ້ນ ແລະຈັດຕັ້ງປະຕິບັດແຜນການ 5 ປີ ຂອງແຕ່ລະຂົງເຂດວຽກງານ ໃຫ້ໄດ້ຮັບຜົນດີ.
ມີ 10 ຂາສັນຈອນ ແລະ ບໍ່ມີສະມາຊິກອອນໄລນ໌ ອອນໄລນ໌